Publication: Magyar Közlöny
Issue: MK-2000-78 (Year: 2000, Number: 78)
Era: 1990-2004
Section: a 2/2000. (VII. 26.) KöViM rendelethez
Paragraph Index: 302

4. A kijelölt szervezet felelősségi körébe tartozó felügyelet 4.1. A felügyelet célja annak a biztosítása, hogy a gyártó megfelelő módon eleget tesz a jóváhagyott minőségügyi rendszerből eredő kötelezettségeinek. 4.2. A gyártó köteles engedélyezni, hogy a kijelölt szervezet ellenőrzési céllal belépjen a gyártás, a vizsgálat és tesztelés, valamint a tárolás helyszíneire, és köteles számára rendelkezésre bocsátani minden szükséges információt, különösen — a minőségügyi rendszer dokumentációját, — a minőségügyi feljegyzéseket, például a szemlék jegyzőkönyveit és a tesztadatokat, a kalibrációs adatokat, az érintett személyi állomány képesítési adatait stb. 4.3. A kijelölt szervezet köteles időszakonként ellenőrzéseket végezni annak a biztosítására, hogy a gyártó fenntartja és alkalmazza a minőségügyi rendszert, és köteles az ellenőrzésről készült jelentést a gyártónak átadni. 4.4. A fentieken kívül a kijelölt szervezet váratlan látogatásokat tehet a gyártó telephelyén. E látogatások során a kijelölt szervezet szükség esetén vizsgálatokat végezhet vagy végeztethet annak igazolására, hogy a minőségügyi rendszer megfelelően működik. A kijelölt szervezet köteles a helyszíni szemléről és — amennyiben vizsgálatra is sor került — a vizsgálatról készült jelentést a gyártónak átadni.

Source: https://magyarkozlony.hu/hivatalos-lapok/7044fb5e6f1692ab1a779e1277414bf8d1a38f6d/dokumentumok/0291ac70d7c2c3c0b276d29abd14024b8e1650a4/letoltes